Fimmtudaginn 14. nóvember síðastliðinn lauk íbúakosningu í Reykjavík sem kölluð er „ Hverfið mitt “ . Hægt var að kjósa um að fá trampolín í hverfið sitt , bleik LED ljós á handrið í Vesturbænum eða útibíó í Árbæinn , svo örfá dæmi séu tekin . Flott framtak og skemmtilegt að íbúar geti tekið þátt í ákvörðunum , sem kjörnum fulltrúum er greitt fyrir að taka . Hugmyndirnar voru þar að auki gríðarlega frumlegar og spennandi , og svara í senn helstu áköllum Reykjavíkurbúa . Það er frábært að sjá að sveitarfélag í rekstrarvanda hlusti eftir þörfum sinna íbúa og leiti stöðugt sniðugri leiða til að verja almannafé . Fjármunirnir sem áætlaðir eru í tillögurnar voru greinilega settir fram að vel ígrunduðu máli . Íbúar Vesturbæjar geta kosið um að „ tyrfa sparkvöllinn á Lynghagaróló “ og áætlar Reykjavíkurborg að það kosti 5 milljónir króna . Ef farið er inn á Torf.is má sjá að dýrasta tegund torfs sem boðið er upp á kostar 890 krónur per fermeter . Ef við gefum okkur að sparkvöllurinn á Lynghagaróló sé um 400 fermetrar að stærð þá kostar torfið 356.000 krónur . Kannski er það vinnan við að tyrfa sem er svona kostnaðarsöm . Í nágrannasveitarfélögum hafa krakkar í unglingavinnunni tyrft grasbletti síns heimabæjar og er það auðþekkt að unglingar í Reykjavík eru með eftirsóttasta vinnuafli landsins með tilheyrandi launakostnaði . Ekki liggur þó fyrir hve stóran sparkvöll Reykjavíkurborg leggur til að tyrfa en sé keypt torf fyrir hátt í 5 milljónir króna má ætla að það verði einn stærsti sparkvöllur í heimi . Þennan metnað mættu fleiri sveitarfélög taka sér til fyrirmyndar . Önnur tillaga sem Reykjavíkurborg bauð íbúum sínum upp á var að hreinsa veggjakrot , en borgin áætlaði 5 milljónum í það verkefni . Það er mikilvægt að íbúar fái val um það hvort veggjakrot sé hreinsað . Skiptar skoðanir eru í þjóðfélaginu um ágæti þessa listforms og alls ekki allir sem kunna vel við það að veggjakrot sé hreinsað . Það er til a mynda fyrir neðan allar hellur að flest önnur sveitarfélög leggist í það að hreinsa veggjakrot upp á sitt einsdæmi , án þess að ráðfæra sig fyrst við íbúana . Þar er farið á mis við stóran hóp sem nýtur ásýndar veggjakrots og ljóst að Reykjavíkurborg mun ekki gera sömu mistök . Hægt er að kjósa um fleiri slík umdeild mál , eins og t.d. hvort gera eigi endurbætur á gangstéttum í Þingholtunum og hvort klára eigi yfirborðsfrágang á malarsvæði í Vesturbænum . Það er fráleitt að hugsa til þess að yfirborðsfrágangurinn hefði verið kláraður án þess að Reykjavíkurbúar hefðu nokkuð um það að segja . Spennandi verður að sjá hvort íbúum í Árbænum og Breiðholti hljótist þau forréttindi að geta kosið um hvort sópa eigi göturnar og slá grasið í hverfinu í íbúakosningunum á næsta ári . Í Hlíðunum stóð til boða að láta merkja heiti stíganna á Klambratúni . 6 milljónir króna voru áætlaðar í það þarfa verk . Fyrst og fremst er það ákveðið öryggisatriði að stígarnir séu merktir en reglulega heyrir maður fregnir af fólki sem villst hefur á Klambratúni sem er heilir 10 hektarar á stærð . Í lýsingu verkefnisins er ennfremur birt mynd af einum vegpresti úr timbri , sem dæmi um merkingu á Klambratúni . Fróðlegt verður að sjá hvaða eðalvið Reykjavíkurborg ákveður að nota í þann vegprest , sem eflaust verður sá dýrasti og flottasti í heimi . Stendur kannski til að Dagur B. Eggertsson höggvi timbrið sjálfur ? Heilt yfir litið var íbúakosning Reykjavíkuborgar mjög þörf enda hafa íbúar kallað lengi eftir slíkri kosningu og sást það svart á hvítu þegar kosningaþátttökumetið var slegið í fyrra . Nýja metið er 12,3% og hefur önnur eins kjörsókn ekki sést síðan kosið var til stjórnlagaþings . Tími ákvarðana réttkjörinna fulltrúa er sannarlega liðinn og skynsamleg nýting fjármuna er svo leiðinleg þegar bleik LED ljós eru annars vegar . Kosning af þessu tagi er í raun svo þörf að í fyrra fóru tugir milljóna í umsýslu - og auglýsingakostnað . Kannski hefur þessum kostnaði verið bætt við vegprestinn sem stendur til að reisa á Klambratúni . Eða kannski hefur nokkrum milljónum verið bætt við allar tillögurnar til að dekka kostnaðinn við verkefnið í heild sinni . En verður þetta ekki allt þess virði þegar það er komið útibíó í Árbæinn ? Ungir sjálfstæðismenn Ungir sjálfstæðismenn / Háaleitisbraut 1 / 105 Reykjavík / sus@xd.is